
PËR PROCEDURAT DHE AFATET E RIMBURSIMIT TË PAGESËS NË TË HOLLA TË PARCELAVE TË NDËRTIMEVE INFORMALE, PËR PERSONAT QË PËRFITOJNË NGA E DREJTA E PAGESËS ME BONO PRIVATIZIMI

Në mbështetje të nenit 100 të Kushtetutës dhe të pikës 3 të nenit 4 të ligjit nr. 10 219, datë 4.2.2010 “Për disa shtesa në ligjin nr. 9482, datë 3.4.2006 “Për legalizimin, urbanizimin dhe integrimin e ndërtimeve pa leje”, të ndryshuar”, me propozimin e Ministrit të Punëve Publike dhe Transportit, Këshilli i Ministrave

VENDOSI:

1. Personat, që kanë kryer pagesën e parcelës së objektit informal përpara hyrjes në fuqi të ligjit nr. 10 219, datë 4.2.2010 “Për disa shtesa në ligjin nr. 9482, datë 3.4.2006 “Për legalizimin, urbanizimin dhe integrimin e ndërtimeve pa leje”, të ndryshuar”, dhe që kanë paraqitur kërkesë me shkrim pranë drejtorive të ALUIZNI-t, në qarqe, brenda afatit të parashikuar, kanë të drejtën e rimbursimit të shumave të paguara në të holla, në këmbim të pagesës nëpërmjet bonove të privatizimit.
2. Masa e pagesës së rimbursueshme, për efekt të shlyerjes me bono privatizimi, do të jetë në përputhje me përqindjet e përcaktuara në nenet 19 e 20 të ligjit nr. 9482, datë 3.4.2006 “Për legalizimin, urbanizimin dhe integrimin e ndërtimeve pa leje”, të ndryshuar.
3. Procedurat përkatëse të hollësishme për rimbursimin e personave që përfitojnë nga e drejta e pagesës me bono privatizimi, përcaktohen me udhëzim të përbashkët të Ministrit të Punëve Publike dhe Transportit dhe të Ministrit të Financave.
4. Drejtoritë e ALUIZNI-t, në qarqe, njoftojnë me shkrim përfituesit për hapjen e llogarive bankare dhe vlerën monetare, për të cilën përfitojnë rimbursim.
5. Personat, që përfitojnë, janë të detyruar të bëjnë pagesën me bono privatizimi të vlerës së rimbursueshme dhe të dorëzojnë pranë drejtorive të ALUIZNI-t, në qarqe, dokumentacionin financiar, që vërteton kryerjen e kësaj pagese, brenda 10 (dhjetë) ditëve nga data e marrjes së njoftimit me shkrim.
6. Moskryerja e pagesës me bono privatizimi, brenda afatit të përcaktuar në pikën 5 të këtij vendimi, sjell humbjen e të drejtës së rimbursimit të shumës respektive në para.
7. Me paraqitjen e dokumentacionit financiar të parashikuar në pikën 4 të këtij vendimi, personave u lind e drejta për rimbursim.
8. Brenda 15 (pesëmbëdhjetë) ditëve nga data e depozitimit të dokumentacionit financiar, që vërteton kryerjen e pagesës me bono privatizimi, pranë drejtorive të ALUIZNI-t, në qarqe, bëhet i mundur transferimi i shumave të rimbursueshme në numrat e llogarive.
9. Ngarkohen Ministria e Punëve Publike dhe Transportit, Ministria e Financave dhe Agjencia e Legalizimit, Urbanizimit dhe Integrimit të Zonave/Ndërtimeve Informale për zbatimin e këtij vendimi.
Ky vendim hyn në fuqi pas botimit në Fletoren Zyrtare.

